პროექტი

აჭარის ავტონომიური რესპუბლიკის 
კონსტიტუციური კანონი

აჭარის ავტონომიური რესპუბლიკის კონსტიტუციაში
ცვლილების შეტანის შესახებ

	მუხლი 1. აჭარის ავტონომიური რესპუბლიკის კონსტიტუციის (საქართველოს საკანონმდებლო მაცნე №16, 26.07.2008) მე-9 მუხლის:

	ა) პირველი პუნქტი ჩამოყალიბდეს შემდეგი რედაქციით:
„1. უმაღლესი საბჭო შედგება აჭარის ავტონომიური რესპუბლიკის ტერიტორიაზე რეგისტრირებული საარჩევნო უფლების მქონე საქართველოს მოქალაქეების მიერ საყოველთაო, თავისუფალი, თანასწორი და პირდაპირი საარჩევნო უფლების საფუძველზე ფარული კენჭისყრით 4 წლის ვადით პროპორციული სისტემით არჩეული 21 დეპუტატისაგან.“.
	
	ბ) მე-4 პუნქტი ამოღებულ იქნეს. 

	მუხლი 2. ეს კანონი ძალაში შედის „აჭარის ავტონომიური რესპუბლიკის კონსტიტუციაში ცვლილების შეტანის შესახებ“ აჭარის ავტონომიური რესპუბლიკის კონსტიტუციური კანონის დამტკიცების თაობაზე საქართველოს ორგანული კანონის ძალაში შესვლისთანავე.


	ჩაქვი,
	2019 წლის 

განმარტებითი ბარათი
აჭარის ავტონომიური რესპუბლიკის კონსტიტუციური კანონის პროექტზე 
„აჭარის ავტონომიური რესპუბლიკის კონსტიტუციაში ცვლილების შეტანის შესახებ“

ა) ზოგადი ინფორმაცია კონსტიტუციური კანონის პროექტის შესახებ:
ა.ა) კონსტიტუციური კანონის პროექტის მიღების მიზეზი:
2017-18    წლებში    განხორციელებული    საკონსტიტუციო    რეფორმის    საფუძველზე, საქართველოში   1995   წლიდან   მოქმედი   შერეული   საარჩევნო   სისტემა   შეიცვალა პროპორციული  საარჩევნო  სისტემით.  აღნიშნული  ცვლილება  არის  საკონსტიტუციო რეფორმის ერთ-ერთი უმთავრესი მიღწევა, რომელიც უზრუნველყოფს საქართველოში დემოკრატიული სისტემის შეუქცევად განვითარებას. ამასთან, იმ გარემოების  გათვალისწინებით, რომ  პროპორციული  საარჩევნო  სისტემა პოლიტიკური   სისტემის        კონსოლიდაციისა  და პარტიული სისტემის ინსტიტუციონალიზაციის მაღალ ხარისხს მოითხოვს, მიღებულ იქნა გადაწყვეტილება პროპორციული   საარჩევნო   სისტემის   მომდევნო   საპარლამენტო   არჩევნების   შემდეგ ამოქმედების შესახებ. შესაბამისი ნორმა აისახა 2017 წლის 13 ოქტომბრის კონსტიტუციური კანონის გარდამავალ დებულებებში.
თუმცა, უკანასკნელი პერიოდის მანძილზე განვითარებული პროცესებიდან გამომდინარე საქართველოს პარლამენტში ინიცირებული იქნა კონსტიტუციური ცვლილების პროექტი, რომელიც სრულად პროპორციულ საარჩევნო სისტემაზე გადასვლას ითვალისწინებს უკვე მომდევნო საპარლამენტო არჩევნებიდან. 
აღნიშნულის პარალელურად დღის წესრიგში დადგა საარჩევნო სისტემის შერეული მოდელის ცვლილების საკითხი, მათ შორის აჭარის ავტონომიური რესპუბლიკის უმაღლესი საბჭოს არჩევნებისთვისაც. 
ა.ბ) კონსტიტუციური კანონის პროექტის მიზანი: 
კონსტიტუციური კანონის პროექტის მიზანია, აჭარის ავტონომიური რესპუბლიკის უმაღლესი საბჭოს არჩევნები ჩატარდეს სრულად პროპორციული საარჩევნო სისტემით, რაც ხელს შეუწყობს პოლიტიკური სუბიექტებისთვის მაქსიმალურად თანასწორი საარჩევნო პირობების უზრუნველყოფას.
ა.გ) კონსტიტუციური კანონის პროექტის ძირითადი არსი:
კონსტიტუციური კანონპროექტის შესაბამისად, აჭარის ავტონომიური რესპუბლიკის კონსტიტუციის მე-9 მუხლის პირველი პუნქტი ყალიბდება ახალი რედაქციით, რომლის შესაბამისად, უმაღლესი საბჭო შედგება აჭარის ავტონომიური რესპუბლიკის ტერიტორიაზე რეგისტრირებული საარჩევნო უფლების მქონე საქართველოს მოქალაქეების მიერ საყოველთაო, თავისუფალი, თანასწორი და პირდაპირი საარჩევნო უფლების საფუძველზე ფარული კენჭისყრით 4 წლის ვადით პროპორციული სისტემით არჩეული 21 დეპუტატისაგან. 
პროექტის თანახმად, მე-9 მუხლიდან გათვალისწინებულია მე-4 პუნქტის ამოღება, რომელიც პროპორციული სისტემით ჩატარებული არჩევნებისათვის პოლიტიკური პარტიებისათვის უმაღლესი საბჭოს წევრთა მანდატების გადასანაწილებლად ადგენს 5 პროცენტიან საარჩევნო ბარიერს. 

ბ) კონსტიტუციური კანონის პროექტის  ფინანსური დასაბუთება: 
ბ.ა) კონსტიტუციური კანონის პროექტის მიღებასთან დაკავშირებით აუცილებელი ხარჯების დაფინანსების წყარო;
კონსტიტუციური კანონის პროექტი არ საჭიროებს დამატებით ხარჯებს.
ბ.ბ) კონსტიტუციური კანონის პროექტის გავლენა აჭარის ავტონომიური რესპუბლიკის რესპუბლიკური ბიუჯეტის საშემოსავლო ნაწილზე;
კონსტიტუციური კანონის პროექტი არ მოახდენს გავლენას ბიუჯეტის საშემოსავლო ნაწილზე. 
ბ.გ) კონსტიტუციური კანონის პროექტის გავლენა აჭარის ავტონომიური რესპუბლიკის რესპუბლიკური ბიუჯეტის ხარჯვით ნაწილზე; 
კონსტიტუციური კანონის პროექტი არ იქონიებს გავლენას ბიუჯეტის ხარჯვით ნაწილზე. მეტიც, საჭირო აღარ გახდება აჭარის ავტონომიური რესპუბლიკის რესპუბლიკური ბიუჯეტიდან მაჟორიტარული არჩევნების მეორე ტურის გამართვასთან დაკავშირებული ხარჯების გაწევა. 
ბ.დ) აჭარის ავტონომიური რესპუბლიკის ახალი ფინანსური ვალდებულებები;
კონსტიტუციური კანონის პროექტის მიღება არ წარმოქმნის ახალ ფინანსურ ვალდებულებებს.
ბ.ე) კონსტიტუციური კანონის პროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება;
კონსტიტუციური კანონის პროექტის მიღება არ წარმოშობს ფინანსურ შედეგებს.
 
გ) კონსტიტუციური კანონის პროექტის მომზადების პროცესში მიღებული კონსულტაციები: 
გ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტები, რომლებმაც მონაწილეობა მიიღეს კანონპროექტის შემუშავებაში;
კონსტიტუციური კანონის პროექტი მომზადდა პოლიტიკურ პარტიებთან კონსულტაციების შედეგად. 
გ.ბ) კონსტიტუციური კანონის პროექტის შემუშავებაში მონაწილე ორგანიზაციის (დაწესებულების) ან/და ექსპერტის შეფასება კანონპროექტის მიმართ;
ასეთი არ არსებობს. 

დ) კონსტიტუციური კანონის პროექტის ავტორი.
აჭარის ავტონომიური რესპუბლიკის უმაღლესი საბჭოს წევრები - დავით გაბაიძე,  მერაბ კარანაძე, დავით ბაციკაძე, ილია ვერძაძე, ირაკლი ჭეიშვილი, ნინო ჩხეტია, ნუგზარ სურმანიძე, ვახტანგ წულაძე, ცოტნე ანანიძე, გიორგი მანველიძე, ვლადიმერ მგალობლიშვილი, დავით თედორაძე, ხვიჩა შარაშიძე, გიორგი რომანაძე. 

ე) კონსტიტუციური კანონის პროექტის ინიციატორი.
აჭარის ავტონომიური რესპუბლიკის უმაღლესი საბჭოს წევრები - დავით გაბაიძე,  მერაბ კარანაძე, დავით ბაციკაძე, ილია ვერძაძე, ირაკლი ჭეიშვილი, ნინო ჩხეტია, ნუგზარ სურმანიძე, ვახტანგ წულაძე, ცოტნე ანანიძე, გიორგი მანველიძე, ვლადიმერ მგალობლიშვილი, დავით თედორაძე, ხვიჩა შარაშიძე, გიორგი რომანაძე. 

აჭარის ავტონომიური რესპუბლიკის კონსტიტუციის იმ მუხლის მოქმედი სრული რედაქცია, რომელშიც წარმოდგენილი კონსტიტუციური კანონით ხდება 
ცვლილების შეტანა 

მუხლი 9. უმაღლესი საბჭოს არჩევნები
1. უმაღლესი საბჭო შედგება აჭარის ავტონომიური რესპუბლიკის ტერიტორიაზე რეგისტრირებული საარჩევნო უფლების მქონე საქართველოს მოქალაქეების მიერ საყოველთაო, თანასწორი და პირდაპირი საარჩევნო უფლების საფუძველზე ფარული კენჭისყრით 4 წლის ვადით პროპორციული სისტემით არჩეული 15 და მაჟორიტარული სისტემით არჩეული 6 დეპუტატისაგან. 
2. უმაღლესი საბჭოს მორიგი არჩევნები ტარდება უმაღლესი საბჭოს უფლებამოსილების ვადის ამოწურვის კალენდარული წლის ოქტომბრის ბოლო შაბათს. თუ გამოცხადებულია საომარი მდგომარეობა ან საქართველოს მთელ ტერიტორიაზე ან აჭარის ავტონომიური რესპუბლიკის ტერიტორიაზე გამოცხადებულია საგანგებო მდგომარეობა, უმაღლესი საბჭოს არჩევნები ტარდება საგანგებო ან საომარი მდგომარეობის გაუქმებიდან 60 დღის ვადაში. არჩევნებს საქართველოს ორგანული კანონით დადგენილი წესით არჩევნებამდე არაუგვიანეს მე-60 დღისა ნიშნავს საქართველოს პრეზიდენტი. 
3. უმაღლესი საბჭოს წევრად შეიძლება აირჩეს საარჩევნო უფლების მქონე საქართველოს მოქალაქე 25 წლის ასაკიდან, რომელსაც საქართველოში უცხოვრია 5 წელი მაინც. უმაღლესი საბჭოს წევრად არ შეიძლება აირჩეს პირი, რომელსაც სასამართლოს განაჩენით შეფარდებული აქვს თავისუფლების აღკვეთა.
4. პროპორციული სისტემით ჩატარებულ არჩევნებში უმაღლესი საბჭოს წევრთა მანდატები განაწილდება იმ პოლიტიკურ პარტიებზე, რომლებმაც არჩევნებში მონაწილე ამომრჩეველთა ხმების 5 პროცენტი მაინც მიიღეს. 
5. უმაღლესი საბჭოს არჩევის წესი განისაზღვრება საქართველოს და აჭარის ავტონომიური რესპუბლიკის კანონმდებლობით. 
6. უმაღლესი საბჭოს არჩევნების შემაჯამებელ ოქმს საქართველოს და აჭარის ავტონომიური რესპუბლიკის კანონმდებლობით დადგენილი წესით ადგენს აჭარის ავტონომიური რესპუბლიკის უმაღლესი საარჩევნო კომისია. 






